Artturi Toivola
Ura > Seuraura

Toivola syntyi Jyväskylässä, mutta hän muutti perheineen Poriin nelivuotiaana, kun Toivolan isä Mika siirtyi valmentamaan Porin Ässien SM-liigajoukkuetta. Artturi Toivola aloitti seurassa jääkiekkoilun omien sanojensa mukaan 4–5-vuotiaana. Hän muutti perheineen 10-vuotiaana Hämeenlinnaan ja siirtyi samalla jääkiekkoilemaan Hämeenlinnan Pallokerhoon, jonka C-nuorten varakapteenina Toivola toimi kaudella 2012–2013. Hän oli C-nuorten SM-sarjassa joukkueen paras pistemies ja maalintekijä tehoilla 14+22=36. Kauden 2014–2015 päätteeksi Toivola voitti A-nuorten SM-hopeaa. Kaudella 2015–2016 hän oli HPK:n A-nuorten toiseksi paras maalintekijä ja neljänneksi paras pistemies tehoilla 10+13=23.
Elokuun 2016 lopulla Toivola teki 1+1-vuotisen SM-liigasopimuksen Pelicansin kanssa. Hän pelasi kaudella 2016–2017 SM-liigassa 13 runkosarjaottelua tehden yhden syöttöpisteen. Toivola sai tililleen ensimmäisen SM-liigaottelunsa 13. lokakuuta 2016 vieraissa JYPiä vastaan. Hänet merkittiin Pelicansin 13. hyökkääjäksi. Toivola jäi lopulta kuitenkin ilman peliaikaa. Ensimmäiset jääaikansa hän sai SM-liigassa seuraavassa ottelussaan 22. lokakuuta 2016 vieraissa Vaasan Sportia vastaan. Toivola merkittiin Pelicansin nelosketjun vasempaan laitaan Henri Heinon ja Joonas Alanteen viereen. Hän sai ottelussa jääaikaa 14.19 minuuttia. Toivola pelasi kauden aikana miesten pelejä myös kuusi ottelua lainalla Mestis-joukkue Heinolan Peliitoissa. Suurimman osan kaudestaan hän pelasi kuitenkin Pelicansin A-nuorissa, joiden paras maalintekijä hän oli pudotuspeleissä neljällä osumallaan.
Toivola pelasi kaudella 2017–2018 Pelicansin SM-liigajoukkueessa 22 runkosarjaottelua tehopistein 1+3=4. Hän teki ensimmäisen SM-liigamaalinsa kauden toisella kierroksella 9. syyskuuta 2017 vieraissa Mikkelin Jukureita vastaan. Toivola sai ottelussa myös syöttöpisteen Joonas Alanteen tekemään maaliin. Hän pelasi valtaosan kaudestaan myös lainalla Peliitoissa. Loppukauden Toivola vietti lähinnä Pelicansin A-nuorissa. Tammikuussa 2018 hän teki seuran kanssa vuoden mittaisen jatkosopimuksen. Kaudella 2018–2019 Toivola murtautui SM-liigatasolle, jossa hänen ensimmäinen kokonainen kautensa toi 58 runkosarjaottelussa tehot 9+7=16 ja viidessä playoff-ottelussa kaksi maalia. Toivolan molemmat ja hänen liigauransa ensimmäiset playoff-maalinsa syntyivät viidennessä puolivälieräottelussa 29. maaliskuuta 2019 Helsingin IFK:ta vastaan. Niistä ensimmäinen syntyi alivoimalla ja se jäi Pelicansin 5–1-voittoon päättyneen ottelun ratkaisumaaliksi. HIFK kuitenkin voitti lopulta ottelusarjan ja eteni välieriin otteluvoitoin 4–2. Helmikuussa 2019 Toivola teki taas vuoden mittaisen jatkosopimuksen Pelicansin kanssa, kuten taas helmikuussa 2020.
Kaudeksi 2021–2022 Toivola palasi 1+1-vuotisella sopimuksella aiempaan junioriseuraansa Hämeenlinnan Pallokerhoon. Seuran urheilutoimenjohtajana toimii hänen isänsä Mika. Artturi Toivola teki SM-liigan yhden kauden piste-ennätyksensä tehoilla 7+11=18. Hän oli myös HPK:n ainoa kauden kaikki 60 runkosarjaottelua pelannut pelaaja Arttu Pellin kanssa. Marraskuussa 2021 seura käytti Toivolan sopimuksessa olleen option ja teki vuoden mittaisen jatkosopimuksen hänen kanssaan. Helmikuussa 2023 Toivola teki HPK:n kanssa vuoden mittaisen jatkosopimuksen. Kaudeksi 2023–2024 hänet nimettiin joukkueen varakapteeniksi.
Marraskuussa 2024 Toivola siirtyi loppukauden 2024–2025 kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Tingsryds AIF:ään oltuaan alkukauden ilman sopimusta.